25 jaar van kuns in die Klein-Karoo ... kies koers na die 2019 KKNK - Afrikaans.com
25 jaar van kuns in die Klein-Karoo …
kies koers na die 2019 KKNK!
"Of jy nou 'n Sokkiebokkie, Kunskat of Dramavoor is, die 25ste KKNK het iets vir elke kultuurdier – van komedie tot kontemporêre musiek. So slyp jou tande, spits jou ore en swaai jou stert Klein-Karoo se kant toe…"
DIE POGGENPOELS PRAAT: Komedie met Pieter-Dirk Uys. Die Poggenpoels uit Bethlehem, Vrystaat, was al by die KKNK. Ouma Ossewania Kakebenia het haar storie nog in die vorige eeu kom deel, en haar dogter, Evangelie, was al 'n paar keer by die fees in haar gedaante as Evita Bezuidenhout. Hulle is nou albei terug om die 25ste fees saam te vier.
DONKIE: Komiese drama met Frank Opperman. Teks: Dana Snyman. In Donkie ontmoet ons mnr. Barry Swart, 58-jarige hoof van die Hoërskool Hans Oosthuizen, 'n voormalige model C-skool. Mnr. Swart is 'n man onder druk: Die leerlinge se akademiese prestasie is nie na wense nie en die eerste rugbyspan het vyf wedstryde agtereenvolgens verloor. Daar is ook ernstige probleme met dissipline, 'n rassistiese voorval en vrae of Afrikaans nog 'n onderrigtaal gaan wees. Uit talle oorde word mnr. Swart se kop geëis. Só besluit hy een Maandagoggend tydens saalopening om sy kant van die saak te stel … Afrikaans
MY SEUNS: Drama – Ouma se verjaardagpartytjie stuur heel moontlik op 'n familie-oorlog af. Pa wag om te hoor of hy as regter aangestel gaan word, of gaan die huidige bestel teen hom tel? Die seuns sit duidelik nie meer langs dieselfde vuur nie. Weet Ma meer as wat sy voorgee? 'n Eg Suid-Afrikaanse verhaal met al die verwikkeldhede van vandag: die familiedramas, die verwyte en onopgeloste vrae.
NON MET VAKANSIE: Komiese drama met Lizz Meiring en Wynand van Vollenstee – Anna het op 18 as 'n Afrikaanse, Protestantse middelklasmeisie besluit om 'n Katolieke non te word. In haar 50's, is sy ontnugter en wonder of sy die regte besluit geneem het. Met 'n opgemaakte familiedrama as verskoning bespreek sy vir haar 'n vakansie op die eiland Nazarene aan die Portugese kus. Só kruis haar pad met dié van Drikus, 'n Afrikaanse man in sy vroeë 30's, wat vlug van die rat race en 'n gebroke huwelik en wat nou 'n hedonistiese bestaan voer. Wat sal twee sulke uiteenlopende mense tog in gemeen kan hê? Verwag 'n verrassing of twee, hope humor en stof tot nadenke.
SCHALK BEZUIDENHOUT: SNORSEUN – As stand-up-komediant is Schalk 'n huishoudelike naam in Suid-Afrika. Teatergangers kan uitsien na die snorseun op sy beste, met nuwe materiaal, vlymskerp waarnemings en sosiale kommentaar oor die lewe en die land waarin ons leef.
25: OUD EN NUUT IN DIE OUTENIQUA – Kontemporêre musiek – 25 jaar gelede, by die heel eerste KKNK, was Amanda, Margit, Koos en die a capella-groep Cutt Glas reeds daar. Die produksie bring onder meer van die lede van Cutt Glass vir die eerste keer in jare weer byeen. Die musikante, kunstenaars en storievertellers neem feesgangers op 'n reis deur die dekades met van die mees geliefde liedjies en staaltjies. Daar word ook hulde gebring aan kunstenaars wat nie meer met ons is nie, maar wat oor die 25 jaar onvergeetlike bydraes tot die fees gelewer het. En in die gees van die KKNK stel die veterane ook nuwe talent bekend, nuwe fakkeldraers vir die volgende dekades.
WOORDE OP AKKOORDE: Musiekteater, ondersteun deur NATi met Diana Ferrus, Frazer Barry, Churchil Naudé, Jolyn Phillips, Deniel Barry en Hermien de Vos. Ses kreatiewe woordkunstenaars verweef woorde, musiek en natuurlike elemente van die oseaan asook rommel wat uit die oseaan spoel. Die resultaat is die herwinning van klanke, en die strewe om jou stem te laat hoor. Die gehoor word op 'n magiese musikale reis van woordkuns, sang, digkuns, dreunsang en rymklets teen 'n visuele agtergrond geneem. Net die antwoord om sin te maak van die lewe se kakofonie van klank.
Uitkampteater keer terug!
Uitkampteater, die KKNK se bekroonde kortkuns-program, slaan vir die vierde jaar sy tentpenne in die hartjie van Oudtshoorn by die 25ste KKNK in.
"Ons is opgewonde oor vanjaar se Uitkampteater-program, wat weer kunstenaars uit Nederland, talent uit die plaaslike distrik en opwindende werke van jong en gevestigde teatermakers insluit," sê Hugo Theart, artistieke direkteur van die KKNK.
"'n Projek soos hierdie is slegs moontlik met ondersteuning van borge en ons is dankbaar vir die voortgesette verhouding met die Koninklike Nederlandse Ambassade, Pretoria. Vermaak word in verskeie genres aangebied en elke produksie is familievriendelik, vir oud en jonk om te geniet", voeg Theart by.
Jos van Wees en Merel Kamp besoek Oudtshoorn vanuit Nederland en hulle Springtime: Hendrick-Jan de Stuntman meets Merel Kamp beloof om 'n Uitkampteater-hoogtepunt te wees. Dit is 'n baldadige komedie in die styl van 'n tradisionele stilprent. 'n Man en 'n vrou hang aan spiraalvere wat aan 'n staalstruktuur vasgemaak is. Dit is 'n skouspelagtige visuele vertoning waarin die clichés opbou tot 'n tragikomiese liefdesverhaal. Hierdie stuk word daagliks gratis aangebied.
Onder die Uitkampteater-dramas tel die DCAS Eden Dramafees-wenners Highway met Llewellyn Bond en When love resigns met Charné Jansen en Gashmée Harrison. In Highway is Bond op reis, die pad lyk lank en uitputtend. Daar is 'n paar motors wat stop op die snelweg – honger vir goedkoop liefde, maar dan stop daar 'n spesiale persoon … In When love resigns ontmoet Patricia uiteindelik die man van haar drome en is halsoorkop verlief, maar sy sukkel om mans te vertrou. Is Liam regtig die perfekte man of steek hy 'n geheim weg wat die pad van hul liefde vir ewig kan verander?
Llandi Beeslaar en Stephanie Gericke, die span wat verlede jaar die Kannaprys vir beste Uitkampteater gewen het, is terug met 'n donkerkomedie, Halfses vir sesuur. Ten spyte van absurde onderbrekings, probeer twee vriende steeds hul ete geniet. Die verhoog is gedek vir 'n aand vol ongemaklike stiltes, onverwagse waarhede en miskien selfs nagereg.
Richard Antrobus is met fisiese teater en mimiek in twee episodes te sien. Jan Alleman delf dieper in die lewe van Jan. Hy wil net normaal wees, maar noem dit die noodlot, karma of teëspoed – alles loop net altyd verkeerd, ten spyte van sy pogings om sukses te behaal. Dit is selfs 'n stryd om soggens op te staan, wat nog te sê om 'n werk te kry. Episode twee, Gewone tee, asseblief, is net nog 'n dag in Jan se lewe. Hy het uiteindelik 'n werk gekry. Dit is sy eerste dag en hy het 'n eenvoudige opdrag: "Gewone tee, asseblief." Ongelukkig verloop dinge nie soos dit moet nie en alles ontaard in 'n warboel in sy desperate poging om vir sy baas 'n koppie tee te maak. Sal Jan dit regkry? Hierdie twee stukke beloof om pret vir die hele gesin te wees.
Volg is fisieke teater met Jurgen McEwan en Ame Reinke waarin die liefdesverhaal van Adam en Eva vertel word. Adam wat Eva wil laat glimlag, en Eva wat Adam ten alle tye versadig en vertroos wil laat voel. Aangevul met musiek gaan die gehoor op reis saam met die verliefdes, pasgetroudes en ook die stereotipiese rolle wat aan mans en vroue toegeken word.
Èmil Haarhof en Tiaan Slabbert verwelkom in Die leeutemmer, die gypsy en die kas vol hartseer narre die gehoor by die sirkus. Gunstelinge soos Tarzan, die leeutemmer met (of sonder) sy briljante leeu Simba, maak 'n verskyning. En dan natuurlik ook die twee narre, wat deesdae sukkel om te glimlag.
Stories oor die meermin bring storievertellers uit die distrik byeen. Hier vertel befaamde digters en storievertellers van die distrik, Poem Mooney en ds. André Boezak, daagliks inheemse stories oor die watermeid en haar speelplek in die riviere. Dit is kultuurstories eie aan Oudtshoorn en omliggende areas.
Uitkampteater word daagliks van 10:00 tot 12:00 en weer van 15:00 tot 19:00 voor die Absa Burgersentrum aangebied. Kaartjies na produksies kos R30 en toegang tot die Nederlandse Springtime is gratis. Kaartjies is slegs by die Uitkampteater-area beskikbaar en kan nie vooraf bespreek word nie.
En daar is nog …
Vir diegene wat hou van saampraat, is die gewilde gespreksreeks oor sake van die dag en belangrike landskwessies onder leiding van Ivor Price net die ding. Dan is daar ook die daaglikse boekgesprekke in die ATKV-Boeke-oase. Vir die visuele kunsliefhebbers beloof die rondleidings deur Lucia Boer deur die uitgebreide KKNK25 visuele kunsuitstallings om nie teleur te stel nie.
Ons noem ook graag Die Beiteltjie – aangebied deur RSG – waar jy kan luister na bekroonde radiodramas uit die SAUK se klankargief. Verlustig jou in die drama, komedie en tragedie van die radioteater.
So, pak jou tas en jou kar en gaan kuier by KKNK 2019. Die Kuierbuurt, Speelbos, Uitkampteater, ATKV-Kampvuur, uitstaande produksies en die lekker atmosfeer van Baron van Reedestraat met sy smullekker kosstalletjies – die hele Karoo-ervaring – is mos genoeg rede.
Die volledige feesprogram is by www.kknk.co.za beskikbaar en kaartjies vir ander produksies is by Computicket, Shoprite/Checkers en House & Home beskikbaar. Verblyfbesprekings kan by 044 203 8600, of verblyf@kknk.co.za gedoen word.
Laat weet ons wat by KKNK 2019 #onmisbaar is vir Afrikaans – neem deel op sosiale media en gebruik die hutsmerk!